text: Heksen ud af scenen, ind med Elton John
  22 juni 2015 kl. 19.54
  Heksen bliver ikke sendt til Bloksbjerg i Byparken i Vejle tirsdag aften. Knap 6000 har valgt at høre Sir Elton John fremføre sine sange - som næppe omfatter Midsommervisen.
  - Det bliver det største, vi har haft. Større scene og mere af alting, siger produktionsansvarlig Tor Bundgaard Futtrup, Vejle Musikteater, til TV SYD.
  Siden søndag har han og alle hans folk knoklet med at sætte scenen op i Byparken.
  Vejle Kommune har de seneste år holdt tre udendørs koncerter med danske kunstnere i august i Byparken. Og ved en enkelt koncert sidste år nåede man op på 6000 tilskuere.
  Men til tirsdagens koncert er scene-området større, mens Byparken ikke er udvidet. Så der ligger også en udfordring.
  - Det betyder meget for os som teater, at vi får en opgave, der kræver, at vi kommer op på tæerne. Og det gør vi her, siger Tor Bundgaard Futtrup til TV SYD.
  P.S.: Tilskuerne snydes dog ikke helt for Midsommervisen. Opvarmningen til koncerten står "Filip" for - og han fremfører Shu-bi-duas version af Drachmanns tekst, oplyser arrangørerne.
  